Nav laiks mirt
"Nav laiks mirt" (angļu: No Time to Die) ir 2021. gada spiegu spriedzes filma. Filmas režisors ir Kerijs Fukunaga, scenārija autori Fukunaga, Skots Bērnss un Fībi Vollere Bridža. Šī ir 25. Džeimsa Bonda filmu sērijas filma, ko producēja Eon Productions kinokompānijai Metro-Goldwyn-Mayer. Denjels Kreigs piekto un pēdējo reizi atveido izdomāto MI6 aģentu Džeimsu Bondu. Reifs Fainss, Neomija Herisa, Bens Višovs, Rorijs Kinirs, Džefrijs Raits, Lea Sedū un Kristofs Valcs atveido lomas no iepriekšējām filmas sērijām, bet pārējās nozīmīgās lomās filmējušies Rāmī Māleks, Ana de Armasa un Lašana Linča. Filmas izveide sākta 2016. gadā. Šī ir pirmā sērijas filma, ko starptautiski izplatīja Universal Pictures, kas ieguva izplatīšanas tiesības no Columbia Pictures pēc filmas "007: SPEKTRS". Amerikas Savienotajās Valstīs izplatīšanas tiesības palika kompānijai United Artists Releasing. Universal Pictures tāpat ir tiesības filmu izplatīt mājas medijiem. Deniju Boilu sākotnēji uzaicināja režisēt filmu un būt par scenārija līdzautoru kopā ar Džonu Hodžu, bet radošo domstarpību dēļ 2018. gada decembrī abi pameta projektu. Mēnesi vēlāk paziņoja, ka Boilu aizstās Fukunaga. Lielākā daļa galveno lomu atveidotāju sadarbības līgumus parakstīja 2019. gada aprīlī. Filmēšana ilga no 2019. gada aprīļa līdz oktobrim. Sākotnēji filmas pasaules pirmizrāde bija ieplānota 2020. gada aprīlī, bet sakarā ar vīrusa COVID-19 pandēmiju to pārcēla uz 2020. gada 12. novembri Apvienotajā Karalistē, savukārt ASV uz 2020. gada 20. novembri. Pēc vairākkārtējas pirmizrādes pārcelšanas tā norisinājās 2021. gada 28. septembrī Karaliskajā Albertholā, bet nākamajā dienā filma jau bija skatāma Apvienotās Karalistes kinoteātros. Latvijā filmas pirmizrāde notika 1. oktobrī, bet ASV pirmizrāde — 8. oktobrī. Filma pārsvarā saņēmusi pozitīvas kritiķu atsauksmes. Filmas starptautiskie kases ienākumi ir vairāk nekā 774 miljoni ASV dolāru, padarot to par ceturto ienesīgāko 2021. gada filmu. Filma nominēta 94. Kinoakadēmijas balvai trijās kategorijās — "Labākā dziesma", "Labākā skaņa" un "Labākie vizuālie efekti", no kurām ieguva balvu kategorijā "Labākā dziesma" (No Time to Die, autori Billija Ailiša un Fineass O'Konels). Tādējādi tā kļuva par trešo Bonda filmu pēc kārtas ar Kreigu Bonda lomā pēc filmām "Operācija "Skyfall"" (2012) un "007: SPEKTRS" (2015), kas saņēmusi balvu kategorijā "Labākā dziesma". Šajā kategorijā filma ieguva arī Zelta globusa balvu. Vēl filma bija nominēta 75. BAFTA kino balvai piecās kategorijās, no kurām balvu ieguva kategorijā "Labākā montāža".